text: Kommune forsikrer: Der er ikke olie i badevandet
  10 december 2014 kl. 16.38
  Fredericia Kommune har tirsdag undersøgt badevandet ved Østerstrand tæt på Shells Havnestation. Prøven viser, at badevandet er rent.
  Olieforurening fra Shells Havnestation ved Fredericia går ikke ud over badevandet ved Østerstrand. Det viser en analyse, som Fredericia Kommune har fået foretaget.
  - Alle resultater viser, at vandet er rent og ikke rummer nogen sundhedsskadelige olieprodukter. Der kan ikke ses nogen forskel mellem vandprøverne udenfor hegnet og ud for Shells Havneterminal, skriver Fredericia Kommune i en pressemeddelelse.
  Analyseresultaterne kan ses på Fredericia Kommunes hjemmeside torsdag den 11. december. Samme sted vil kommunen løbende informere om oprydningsarbejdet.
  